送文暢師北遊
作者：韓愈
朝代：唐

paragraphs: 昔在四門館，晨有僧來謁。
自言本吳人，少小學城闕。
已窮佛根源，粗識事輗軏。
攣拘屈吾真，戒轄思遠發。
薦紳秉筆徒，聲譽耀前閥。
從求送行詩，屢造忍顛蹶。
今成十餘卷，浩汗羅斧鉞。
先生閟窮巷，未得窺剞劂。
又聞識大道，何路補剠刖。
出其囊中文，滿聽實清越。
謂僧當少安，草序頗排訐。
上論古之初，所以施賞罰。
下開迷惑胸，窙豁劚株橜。
僧時不聽瑩，若飲水救暍。
風塵一出門，時日多如髮。
三年竄荒嶺，守縣坐深樾。
徴租聚異物，詭製怛巾襪。
幽窮誰共語，思想甚含噦。
昨來得京官，照壁喜見蝎。
況逢舊親識，無不比鶼蟨。
長安多門戶，弔慶少休歇。
而能勤來過，重惠安可揭。
當今聖政初，恩澤完{羽戊}狘。
胡爲不自暇，飄戾逐鸇𪆙。
僕射領北門，威德壓胡羯。
相公鎮幽都，竹帛爛勳伐。
酒場舞閨姝，獵騎圍邊月。
開張篋中寶，自可得津筏。
從茲富裘馬，寧復茹藜蕨。
余期報恩後，謝病老耕垡。
庇身指蓬茅，逞志縱獫猲。
僧還相訪來，山藥煮可掘。